Ποιοι δρόμοι θα κλείσουν για 24 ώρες το Σαββατοκύριακο

Κλειστοί δρόμοι αυτό το Σαββατοκύριακο στη Θεσσαλονίκη, με την Διεύθυνση Τροχαίας Θεσσαλονίκης να ανακοινώνει ότι το Σάββατο 09-11-2019 και την Κυριακή 10-11-2019, από ώρα 07:00 έως ώρα 19:00 αντίστοιχα, θα εκτελεστούν εργασίες αποκατάστασης ασφαλτοτάπητα σε τμήματα της οδού Κωνσταντινουπόλεως του Δήμου Θεσ/νίκης. Κατά τη διάρκεια των εν λόγω εργασιών θα εφαρμοστούν οι ακόλουθες κυκλοφοριακές ρυθμίσεις:

ΦΑΣΗ Α’ (Σάββατο 09-11-2019):

Θα διακοπεί η κυκλοφορία όλων των οχημάτων στο τμήμα της οδού Κωνσταντινουπόλεως, από τη συμβολή της με την οδό Μάρκου Μπότσαρη έως τη συμβολή της με την οδό Κλεάνθους.

Η κυκλοφορία των οχημάτων θα διεξάγεται με τη βοήθεια σημαιοφόρων μέσω των οδών Μ. Μπότσαρη, Σόλωνος, 28ης Οκτωβρίου, της Λεωφόρου Κ. Καραμανλή και των γύρω δρόμων της περιοχής.

ΦΑΣΗ Β’ (Κυριακή 10-11-2019):

Θα διακοπεί η κυκλοφορία όλων των οχημάτων στο τμήμα της οδού Κωνσταντινουπόλεως, από τη συμβολή της με την οδό Κρίτωνος έως τη συμβολή της με την οδό Δελφών.

Η κυκλοφορία των οχημάτων θα διεξάγεται με τη βοήθεια σημαιοφόρων μέσω των οδών Δελφών, Παρασκευοπούλου, Αρχαιολογικού Μουσείου, Κατσιμίδη, Κρίτωνος, Πινδάρου και των γύρω δρόμων της περιοχής.

Επισημαίνεται κατά τη διάρκεια των ανωτέρω κυκλοφοριακών ρυθμίσεων η πρόσβαση στο Νοσοκομείο «ΙΠΠΟΚΡΑΤΕΙΟ» από την είσοδο της οδού Κωνσταντινουπόλεως θα πραγματοποιείται κανονικά.

Για τη διευκόλυνση της κυκλοφορίας από τη Διεύθυνση Τροχαίας Θεσσαλονίκης θα ληφθούν μέτρα τροχαίας.

Για τις παραπάνω κυκλοφοριακές ρυθμίσεις έχει εκδοθεί σχετική Απόφαση από τη Διεύθυνση Τροχαίας Θεσσαλονίκης.

Παρακαλούνται οι οδηγοί να καταβάλλουν ιδιαίτερη προσοχή, να συμμορφώνονται με τις πινακίδες σήμανσης και τις υποδείξεις των τροχονόμων, προς αποφυγή τροχαίων ατυχημάτων και δημιουργίας κυκλοφοριακών συμφορήσεων.